text: Majssnitter karambolerer med højspændingsledning
  28 september 2013 kl. 09.43
  To personer kom til skade, da en majssnitter i formiddags kom i nærkamp med en højspændingsledning.
  I forbindelse med at en majssnitter i formiddags skulle ned fra ladet af en lastbil, blev landbrugsmaskinen viklet ind i en højspænding ved Gunderupvej ved Horne i Vestjylland.
  - Det gør så, at der går strøm i maskinen, som begynder at ryge, fortæller vagtchef ved Syd- og Sønderjyllands Politi, Michael Skaarup, til Ritzau.
  - Der er to personer, der befinder sig i området. De løber væk fra maskinen, men de bliver alligevel ramt af strømmen, der åbenbart går i jorden.
  Personerne blev efterfølgende kørt på den lokale skadestue, men der meldes ikke om alvorlige skader.
  - De er nu til observation, men det er et rent rutinetjek, fastslår Michael Skaarup.
  